Carlos Mazón

[thumb|Mazón Valentzian [Isabel Diaz Ayuso eta María José Catalá, 2023an.]]

**Carlos Arturo Mazón Guixot** (Alacant, Valentziako Erkidegoa, 1974ko apirilaren 8a) abokatua eta politikaria da. Espainiako Alderdi Popularreko (PP) kidea, 2023ko uztailetik Valentziako Generalitateko Presidentea da, Vox ultraeskuindar alderdiaren laguntzarekin. 2021etik, Valentziako Erkidegoko PP alderdiko burua da. Marengo musika taldeko kide izanik, 2011ko Eurovision Abesti Lehiaketarako Espainiaren ordezkari izateko lehiatu zen. 2024ko Espainiako tanta hotza kudeatzean izan zuen jokabideak kritika ugari jaso ditu. Mamen Beviàrekin ezkondua, bi seme-alaba biki ditu.

## Bizitza 
1974ko apirilaren 8an jaio zen, Alacanten (Valentziako Erkidegoa), Carlos Mazón doktorearen semea. OHO, Batxilergoko eta UBIko ikasketak egin zituen Alacanteko Jesús María Vistahermosa ikastetxean. Ondoren, Alacanteko Unibertsitatean sartu zen 1992an, Zuzenbideko lizentziatura eginez. Urte horretan bertan, 18 urterekin, Valentziako Erkidegoko Alderdi Popularreko kide egin zen. 1997an lizentziatu ondoren, legelari lanetan hasi zen.

Eduardo Zaplana lehendakari zela, 1999an hasi zuen bere ibilbidea modu profesionalean, Valentziako Gazteriaren Institutuko (IVAJ) zuzendari nagusi izendatu baitzuten. 2003. urtean, Valentziako Generalitateko Merkataritza eta Kontsumo zuzendari nagusi izatera igaro zen. 2004an, Merkataritzako eskumena kendu zitzaion, eta, aldi berean, Industriako Segurtasunekoa gehitu zitzaion.

2007ko udal hauteskundeetan Catraleko (Alacant) Udaleko zinegotzi hautatu zuten, eta Alacanteko Diputazio Probintzialeko laugarren presidenteorde eta Lankidetzako diputatu probintzial izendatu zuten. 2009an utzi zituen bi karguak, eta Alacanteko Merkataritza, Industria, Zerbitzu eta Nabigazio Ganberako zuzendari kudeatzaile gisa kontratatu zuten.

2019ko maiatzaren 26ko udal hauteskundeetan, PP alderdiarekin Alacanteko Udaleko zinegotzi hautatu zuten, 2019-2023 Udalbatzan. 2019ko uztailaren 19an Alacanteko Diputazio Probintzialeko presidente izendatu zuten, César Sánchez Pérez-en ordez. 2020ko uztailean Alacant probintziako Alderdi Popularreko presidente hautatu zuten. 2021eko uztailaren 3an Valentziako Erkidegoko Alderdi Popularreko presidentea aukeratu zuten, aho batez, hautagai bakarra baitzen.

PPren zerrendaburua izan zen 2023ko maiatzaren 28ko hauteskunde autonomikoetan, eta Alacanteko barrutian diputatu akta lortu zuen Valentziako Gorteetan. Hauteskunde horietan PP izan zen alderdi bozkatuena, botoen % 35,75ekin, eta gorteak osatzen dituzten 99 diputatuetatik 40 eskuratu zituen. Mazon Valentziako Generalitateko presidente izendatzeko behar zen gehiengoa Voxekin (13 diputatu) egindako itun baten mende zegoen, eta itun horri esker sartu zen eskuin muturreko alderdia Valentziako Generalitatean. 2023ko uztailaren 13an egindako inbestidura saioan Mazon aukeratu zuten presidente, aldeko 53 botorekin (PP eta Vox) eta kontrako 46rekin (PSOE eta Compromis). Kargua 20232ko uztailaren 15ean hartu zuen eta kargu hartze ofiziala uztailaren 17an izan zen.

## Erreferentziak 
## Ikus, gainera 
* 2024ko Espainiako tanta hotza

## Kanpo estekak 
* :Alacanteko udalaren webguneko profil ofiziala.
* :Alacanteko Diputazio Probintzialaren webguneko profil ofiziala.